b'\n_START_ARTICLE_\nDifilobotrij\n_START_SECTION_\nZgodovina\n_START_PARAGRAPH_\nOku\xc5\xbebe z difilobotriji so se pojavljale skozi zgodovino pri skupinah ljudi, ki so se prehranjevale z ribami, \xc5\xa1e posebej pri tistih s surovimi ali malo kuhanimi ribami. V 70-ih letih prej\xc5\xa1njega stoletja je bila ve\xc4\x8dina primerov difilobotriaze prisotna v Evropi (okoli 5 milijonov) in Severni Ameriki (okoli 4 milijone), v Afriki in Avstraliji pa je bil dele\xc5\xbe znatno manj\xc5\xa1i._NEWLINE_Kljub relativno majhnemu \xc5\xa1tevilu primerov v Ju\xc5\xbeni Ameriki izhajajo najstarej\xc5\xa1i arheolo\xc5\xa1ki dokazi prav iz tega obmo\xc4\x8dja; dokazi so bili najdeni pri \xc4\x8dlove\xc5\xa1kih ostankih na zahodni obali Ju\xc5\xbene Amerike, starih od 4.000 do 10.000 let. Difilobotriaza je bila torej v \xc4\x8dlove\xc5\xa1kih populacijah endemsko prisotna \xc5\xbee dolgo \xc4\x8dasa. Zaradi sprememb v prehranjevalnih navadah so bili novi primeri oku\xc5\xbeb odkriti na prej neproblemati\xc4\x8dnih obmo\xc4\x8djih, kot je npr. Brazilija. V tem smislu predstavlja difilobotriaza porajajo\xc4\x8do se nalezljivo bolezen na dolo\xc4\x8denih predelih sveta, kjer se jedi s surovimi ali malo kuhanimi ribami \xc5\xa1ele uvajajo.\n_START_SECTION_\nEpidemiologija\n_START_PARAGRAPH_\nOgro\xc5\xbeene skupine ljudi so predvsem tiste, ki so tradicionalno v stiku s sve\xc5\xbeimi ribami, kot so ribi\xc4\x8di in \xc5\xbeenske, ki pripravljajo tovrstne jedi. Surove ali malo kuhane ribe so prisotne v mnogih kuhinjah v razli\xc4\x8dnih dr\xc5\xbeavah, npr. na Japonskem (su\xc5\xa1i), v Italiji (carpaccio di persico), dr\xc5\xbeavah Latinske Amerike (ceviche), francosko govore\xc4\x8dih dr\xc5\xbeavah (tartare maison) in Skandinaviji (marinirana sled). Z emigracijo in globalizacijo so se tovrstne jedi raz\xc5\xa1irile na razli\xc4\x8dna nova obmo\xc4\x8dja, s tem pa so se pojavila nova \xc5\xbeari\xc5\xa1\xc4\x8da endemi\xc4\x8dnih oku\xc5\xbeb.\n_START_SECTION_\nTelesne zna\xc4\x8dilnosti in razvojni krog\n_START_PARAGRAPH_\nOdrasle trakulje lahko oku\xc5\xbeijo \xc4\x8dloveka in razli\xc4\x8dne sesalce, npr. pse, ma\xc4\x8dke in medvede, ki predstavljajo kon\xc4\x8dnega gostitelja. Slednji izlo\xc4\x8dajo nezrela jaj\xc4\x8deca, imenovana koracidiji, na prosto preko iztrebkov (fecesa). Ta jaj\xc4\x8deca zau\xc5\xbeijejo sladkovodni rakci (npr. rod Cyclops), ki predstavljajo prvega vmesnega gostitelja. V njih se jaj\xc4\x8deca razvijejo v procerkoidne li\xc4\x8dinke (larve). Ko rakce zau\xc5\xbeije primeren drugi vmesni gostitelj, ki je navadno majhna sladkovodna riba, se li\xc4\x8dinke sprostijo iz rakcev in potujejo (migrirajo) v meso ribe, kjer se razvijejo v plerocerkoidne li\xc4\x8dinke (sparganum); le-te so ku\xc5\xbene za kon\xc4\x8dnega gostitelja._NEWLINE_Ljudje se v splo\xc5\xa1nem ne prehranjujejo z majhnimi ribami, zato te ne predstavljajo pomembnega vira oku\xc5\xbebe. Kljub temu lahko omenjene ribe zau\xc5\xbeijejo ve\xc4\x8dji plenilci, kot so postrvi, v katerih potujejo li\xc4\x8dinke v mi\xc5\xa1i\xc4\x8dje. Te ribe nato zau\xc5\xbeijejo sesalci in ljudje, v katerih se plerocerkoidne li\xc4\x8dinke razvijejo v odrasle trakulje in se naselijo v tankem \xc4\x8drevesu. Na sluznico se pritrdijo s pomo\xc4\x8djo \xc5\xa1tirih seskov na glavici (skoleksu). Odrasli primerki lahko zrastejo ve\xc4\x8d kot 10 m v dol\xc5\xbeino in nekatere vrste, kot je D. latum, imajo lahko ve\xc4\x8d kot 3.000 odrivkov (proglotid), ki imajo obliko traku. Odrivki za\xc4\x8dnejo izlo\xc4\x8dati zna\xc4\x8dilna, z migetalkami obdana prosto plavajo\xc4\x8da nezrela jaj\xc4\x8deca (koracidije); ena trakulja lahko izlo\xc4\x8di tudi do milijon jaj\xc4\x8dec na dan. Jaj\xc4\x8deca se izlo\xc4\x8dijo z iztrebki, \xc5\xbeivljenjski krog pa se tako zopet ponovi. En ali ve\xc4\x8d odrivkov se sicer pogosto odcepi od glavnega telesa in se izlo\xc4\x8di z iztrebkom._NEWLINE_Inkubacijsko obdobje pri \xc4\x8dloveku, po katerem se jaj\xc4\x8deca za\xc4\x8dnejo pojavljati v iztrebku, traja navadno oz. v povpre\xc4\x8dju od 4 do 6 tednov, sicer pa se trajanje razteza od dveh tednov do dveh let. Najve\xc4\x8dja \xc5\xbeivljenjska doba trakulje zna\xc5\xa1a 20 let.\n_START_SECTION_\nKlini\xc4\x8dni simptomi in znaki\n_START_PARAGRAPH_\nSimptomi in znaki difilobotriaze so navadno blagi, in vklju\xc4\x8dujejo drisko (diarejo), bole\xc4\x8dino v trebuhu, bruhanje, izgubo te\xc5\xbee, slabost, zaprtje (konstipacijo) in neugodno po\xc4\x8dutje. V pribli\xc5\xbeno \xc5\xa1tirih od petih primerov poteka bolezen asimptomatsko oz. subklini\xc4\x8dno, znaki pa se lahko pojavijo \xc5\xa1ele po nekaj letih. V manj\xc5\xa1em dele\xc5\xbeu primerov vodi oku\xc5\xbeba do pomanjkanja vitamina B\xe2\x82\x81\xe2\x82\x82 (kobalamina), saj zajedavec (parazit) absorbira ve\xc4\x8d kot 80\xc2\xa0% celotnega vnosa vitamina, kar vodi v megaloblastno anemijo, ki pa se je ne more razlikovati od perniciozne anemije. Pomanjkanje vitamina B\xe2\x82\x81\xe2\x82\x82 lahko vodi tudi do nevrolo\xc5\xa1kih simptomov zaradi demielinizacije, ki pa se pojavijo \xc5\xa1ele po nekaj letih, saj ob minimalni porabi zaloge vitamina zadostujejo za nekaj let.\n_START_SECTION_\nDiagnoza in zdravljenje\n_START_PARAGRAPH_\nDiagnozo oku\xc5\xbebe se obi\xc4\x8dajno opravi z odkritjem odrivkov ali zna\xc4\x8dilnih jaj\xc4\x8dec v iztrebku. Te preproste metode omogo\xc4\x8dajo dolo\xc4\x8ditev zajedavca na ravni rodu, kar je v klini\xc4\x8dni praksi navadno zadostno. V primeru, ko je potrebna dolo\xc4\x8ditev vrste (npr. pri epidemiolo\xc5\xa1kih \xc5\xa1tudijah), se uporabi zapletenej\xc5\xa1e metode dolo\xc4\x8devanja, npr. PCR (veri\xc5\xbena reakcija s polimerazo)._NEWLINE_Po diagnozi je zdravljenje dokaj enostavno in u\xc4\x8dinkovito. Zdravilo izbora je prazikvantel, alternativo pa predstavlja niklozamid. Gastrografin, kontrastno sredstvo, predstavlja zanimivo diagnosti\xc4\x8dno orodje in zdravilno sredstvo, saj poleg obarvanja zajedavca lahko povzro\xc4\x8di tudi odcepitev glavice zajedavca od sluznice \xc4\x8drevesa, s \xc4\x8dimer se izlo\xc4\x8di celotno telo z iztrebkom.\n_START_SECTION_\nPreventiva\n_START_PARAGRAPH_\nNaju\xc4\x8dinkovitej\xc5\xa1e metode prepre\xc4\x8devanja oku\xc5\xbeb vklju\xc4\x8dujejo prepre\xc4\x8devanje kontaminacije vode preko osve\xc5\xa1\xc4\x8danja ljudi in zagotavljanja osnovne higiene (\xc5\xa1e posebej v rekreacijskih vodnih povr\xc5\xa1inah), presejalni testi in zdravljenje ljudi ter prepre\xc4\x8devanje oku\xc5\xbeb preko zau\xc5\xbeitja surovih rib (npr. pravilna priprava jedi). Ribe, ki so temeljito skuhane ali zmrznjene na -10 \xc2\xb0C vsaj en dan ali dva, se lahko zau\xc5\xbeije brez strahu pred morebitno oku\xc5\xbebo.'